བདེ་མཆོག་སྙན་རྒྱུད་ལས་གེགས་སེལ་ནད་བརྒྱ་སྨན་གཅིག་
ཅེས་བྱ་བ་བཞུགས་སོ།།
ན་མོ་གུ་རུ་དེ་བ་ཌཱ་ཀི་ནཱི་ཡེ། དམིགས་པ་མེད་པའི་ཐུགས་རྗེ་ཆེན་པོ་ནི། །ཀུན་ལ་ཁྱབ་པའི་བདག་ལ་བརྩེ་ལྡན་ལ། །བླ་མ་མཆོག་དང་འཁོར་ལོ་སྡོམ་པ་ལ། །དད་པའི་སྟོབས་ཀྱིས་རྟག་ཏུ་གུས་ཕྱག་འཚལ། །དཔལ་རྡོ་རྗེ་རྣལ་འབྱོར་མའི་གསང་ཚིག །བླ་མ་ཨོ་རྒྱན་རས་ཆུང་པའི་ཁྱད་ཆོས། །ནད་བརྒྱ་འཁྲུལ་འཁོར་གཅིག་གིས་འདོན་པའི་གདམས་པ་ཟབ་མོ་འདི་ལ། ལམ་ལ་ཞུགས་པའི་རྣལ་འབྱོར་པ་ལ། རྩ་ཐིག་རླུང་གསུམ་གྱི་ཉམས་ལེན་ལ་འབད་པས། ཁམ་དྲི་ཆེན་དྲི་ཆུ་དང་མཉམ་དུ་ཟགས་པའི། རང་བཞིན་གྱིས་འཛག་པ་ལ་སོགས་པ་ཐིག་ལེ་མི་བརྟན་པ་བྱུང་ན། རྡོ་རྗེའི་ཀུན་རྫོགས་རྐང་པ་བསྣོལ་ལ། ལག་པ་རྡོ་རྗེ་རྩེ་གཅིག་པའི་ཕྱག་རྒྱ་གཡོན་གྱི་ཕོ་བ་ནས་རླུང་ཕྱིར་འབུད་རེ་རེ་དང་སྦྱར་ཏེ་སང་སང་འཐེན་ལ་སྤྱི་བོར་ཐང་གིས་འཐེན་པ་གཡས་སུ་སྐྱོག་བྱས་ཏེ་རླུང་ཕྱིར་བཟུང་བཞིན་པའི་ངང་ནས་འཕོངས་འབེབས་སྟན་ལ་འབེབས་པའོ། །ཡང་གཡས་སུའང་དེ་ལྟར་བྱས་ལ་འབེབས། ཐམས་ཅད་ལ་དབང་པོ་གྱེན་ལ་བཟློག དམིགས་པ་ནི། རང་གི་རྡོ་རྗེ་ནང་དུ་ལག་པ་རྡོ་རྗེ་རྩེ་ལྔ་པར་གྱུར་པའི་རྩེ་ལ་མེ་འབར་བས། རྩ་གསུམ་གྱི་མདོ་ནས་ཁམས་དཀར་པོ་ཡར་དེད་དེ་སྤྱི་བོར་སྐྱལ་བར་བསྒོམ་པའོ། །མཚན་མོ་ཡང་དམིགས་པ་དེ་བསྒོམས་ལ། རྡོ་རྗེ་བརླ་ལ་མ་རེག་པར་ཉལ་བས། ཉིན་མཚན་གྱི་ཐིག་ལེའི་གེགས་ཀུན་སེལ་བའོ། །ཡང་རྒྱུ་མ་མཁལ་ཁུང་། རྩིབ་མ་ལ་སོགས་གཟེར་ཞིང་ན་བ་དང་། དྲི་ཆེ་ཆུང་བསྡམས་པ། ཕོ་བ་སྦོས་པ། བརླ་ན་བ་ལ་སོགས་པ་གང་བྱུང་ཡང་། རྡོ་རྗེའི་ཀུན་རྫོགས་ལ། རླུང་ཁ་སྦྱར་ནས་ལག་པ་མར་ལོག་དུས་མཁལ་མ་མ་གཏོགས། ནད་གར་ཡོད་དུ་རྟོག དྲི་ཆུ་བསྡམས་པ་ལ་རྒྱ་སུག་མར་དང་བསྲེས་པ་རན་ཙམ་བཤད་པར་བཅུག་ལ་འཁྲུལ་འཁོར་བྱས་པས་སེལ་ལོ། །མཁལ་མ་ན་བ་ལ་མར་འབེབས་དུས་མཁལ་མ་གཞོས་པས་སེལ། ཡང་རླུང་སྟོད་དུ་འཚངས་པ་གདོང་པ་སྦོས་པ། མིག་ནད། རྣ་བའི་ནད། ཁ་ནད། མགྲིན་པའི་ནད་ལ་སོགས་པ་སྟོད་ཀྱི་ནད་ཅི་བྱུང་ཀྱང་། རྡོ་རྗེའི་ཀུན་རྫོགས་རླུང་མ་བཟུང་བར་བྱས་པས་སེལ། རྣ་བའི་ནད་དེས་ཀྱང་མ་སེལ་ན། སྣ་དང་མིག་བཀག་ལ་རླུང་མགོ་ལ་བཟུང་བས་ཕན། མིག་ནད་མ་སེལ་ན། མིག་ཕྱེ་ལ་གོང་ལྟར་བྱས་པས་སེལ། སྐེ་ན་ན་གཡས་འཐེན་གཡོན་འཐེན་གྱིས་སེལ། མགོ་ན་ན། ཀུན་རྫོགས་འབེབས་དུས་ལག་པ་སྤྱི་བོར་རྒྱབ་པས་སེལ། གཞན་ཡང་སྟོད་ན་བ་ལ། ཧ་འདོན་དང་འབེབས་བསྟུན་པས་སེལ། གཞན་ཡང་ལུས་སྦོས་པ་དང་། ཤུ་འཐོར་ལ་སོགས་པ་བྱུང་ན། རས་དྲི་ཆུ་དང་ཚ། ཆུ་དཔུན་གྱི་ཆུས་སྦངས་པ་གང་ནད་ཡོད་སར་བསྡོམས་ཏེ། ཀུན་རྫོགས་རླུང་ཅན་དང་། རླུང་མེ་གང་བདེ་བྱས་པས་ཕན་ངེས་སོ། །ཧྲིལ་དྲིལ་ན་སྟོད་ཀྱི་ནད་ལག་པ་རྡོ་རྗེ་རྩེ་གཅིག་གི་ཕྱག་རྒྱ་ཡར་འཐེན་པས་སེལ། རྐང་པ་དྲིལ་བས་སྨད་ཀྱི་ནད་སེལ། འབེབས་བྱས་པས་ལུས་ཀུན་གྱི་ནད་སེལ་བ་སྟེ། དེ་ཡང་ཐམས་ཅད་ལ་རླུང་ཅན་རླུང་མེད། ཕྱིར་འཛིན་དམིགས་སུ་གང་འགྲོ་བྱས་པས་སེལ་བ་ཁྱད་ཆོས་ཡིན་ནོ། །སྐྱེས་དམན་ཡིན་ན་འཁྲུལ་འཁོར་སྐྱོན་ཡོན་འབྱེད་པ་གཅིག་པུས་སེལ་བར་བྱེད་པ་ཡིན། དེ་ལ་རྐང་པའི་བཞག་ཐབས་གོང་དང་འདྲ་བ་ལ། ལག་པ་ཁུ་ཚུར་བསྡམས་པ་སྟེང་དུ་འཐེན་པ་ནམ་མཁར་འགྲེང་སྟེ། གཡས་སུ་འཐེན། གཡོན་དུ་འཐེན། དབུས་སུ་འཐེན་ལ། མར་ལོག་དུས་ནད་གང་ཡོད་ཀྱི་སྟེང་དུ་འབེབས་ཤིང་སྡེབས་པའོ། །ཁམས་དམར་པོ་འཛག་ཆེ་ན། རླུང་ཕྱིར་འཕུལ་ལ་འབེབས། ཟངས་གཟི་བའི་ཐང་གཏོང་། སྙིགས་མ་འབད་ན་རླུང་མར་མནན་ལ་འབེབས་སོ། །གཞན་ཐམས་ཅད་ལ་གོང་གི་རླུང་གནད་དང་། འོག་གི་ལུས་གནད་བསྟུན་ལ་བྱས་པས། བདེ་ཟུག་ལ་སོགས་པ་གེགས། ནད་ཐམས་ཅད་སེལ་བ་ཕྱག་ལེན་མ་རང་ཡིན་པས་གོང་ནས་བཤད་པའི་ནད་བྱུང་ན་ཚོགས་གཏོར་དང་། སྒྲུབ་པ་ལོ་རེའི་དམ་བཅའ་བླངས་ལ་སྟེར། ནད་མེད་པས་བརྒྱ་འབུལ་བྱེད་ཀྱང་མི་སྟེར། གལ་ཏེ་བྱིན་ན། བླ་མ་དཔའ་བོ་མཁའ་འགྲོ་ཆོས་སྐྱོང་རྣམས་ཀྱིས་སྲོག་རྩ་ཆོད་འདི་ནི་བླ་མ་རས་ཆུང་པ་ནས་མི་རབས་བདུན་གྱི་བར་ལ་འཁྲུལ་འཁོར་འདི་བསྟན་པ་ཙམ་གྱིས་གེགས་གྲོལ་བར་འགྱུར་རོ། །ཞེས་གསུངས་པས། ཤིན་དུ་ཟབ་པའི་གདམས་པ་ངོ་མཚར་ཆེའོ། །འགྲོ་ལ་ཕན་པའི་ཕྱིར་དུ། འབྲུག་པའི་རིང་ལུགས་འཛིན་ཞིང་། བྱའི་རིགས་སུ་སྐྱེས་པ་ཆོས་ཀྱི་གྲགས་པས་བཀོད་པའི་ཡི་གེ་པ་ནི་བཀྲ་ཤིས་དགོས་པའི་མིང་ཅན་ནོ། །ཤུབྷཾ།། །།ཞུས་དག། །།